**Պետական գանձապետական պարտատոմսերի թողարկման, տեղաբաշխման ու հետգնման հիմնական սկզբունքները և 2024 թվականի տեղաբաշխման աճուրդների օրացույցը**

Պետական գանձապետական պարտատոմսերով բյուջեի դեֆիցիտի ֆինանսավորումն իրականացվելու է կարճաժամկետ (1 տարի), միջնաժամկետ (3 և 5 տարի), երկարաժամկետ (10 և 30 տարի) պարտատոմսերի վերաբացումների և խնայողական (6 ամիս, 1, 2 և 3 տարի) պարտատոմսերի տեղաբաշխման միջոցով:

Յուրաքանչյուր երկու ամիսն առնվազն մեկ անգամ կկազմակերպվի 52, 39, 26 և 13 շաբաթ մինչև մարում ժամկետ ունեցող պետական գանձապետական կարճաժամկետ պարտատոմսերի տեղաբաշխման աճուրդներ:

2024 թվականի ապրիլի 29-ին կթողարկվեն 3 և 5 տարի մարման ժամկետայնությամբ նոր միջնաժամկետ պետական գանձապետական պարտատոմսեր, իսկ 2024 թվականի հոկտեմբերի 29-ին կթողարկվեն 10 և 30 տարի մարման ժամկետայնությամբ նոր երկարաժամկետ պետական գանձապետական պարտատոմսեր: 2024 թվականի ընթացքում կտեղաբաշխվեն 2033 թվականի հոկտեմբերի 29-ին մարման ենթակա (10 տարի) և 2052 թվականի հոկտեմբերի 29-ին մարման ենթակա (30 տարի) երկարաժամկետ պարտատոմսերը, որոնց թողարկումն իրականացվել է համապատասխանաբար 2022 թվականի հոկտեմբերի 29-ին և ապրիլի 29-ին:

3 և 5 տարի մարման ժամկետով պարտատոմսերի տեղաբաշխման աճուրդի նվազագույն ծավալը, որպես կանոն, 25 մլրդ դրամ է:

10 տարի մարման ժամկետով պարտատոմսերի տեղաբաշխման աճուրդի նվազագույն ծավալը, որպես կանոն, 40 մլրդ դրամ է:

30 տարի մարման ժամկետով պարտատոմսերի տեղաբաշխման աճուրդի նվազագույն ծավալը, որպես կանոն, 20 մլրդ դրամ է:



Աճուրդների կողմնորոշիչ ծավալների վերաբերյալ տեղեկատվությունը կհրապարակվի եռամսյակային կտրվածքով, յուրաքանչյուր եռամսյակից 10 օր առաջ:

Յուրաքանչյուր աճուրդին տեղաբաշխման ենթակա պարտատոմսերի ծավալների (միջակայքի) և ժամկետների վերաբերյալ տեղեկատվությունը կհրապարակվի աճուրդի ամսաթվին նախորդող ամսվա վերջին տասնօրյակում՝ գործակալների հետ խորհրդակցելուց հետո:

Կարող են իրականացվել պետական գանձապետական կարճաժամկետ պարտատոմսերի լրացուցիչ թողարկումներ, ընդ որում մինչև 3 շաբաթ մարման ժամկետայնությամբ թողարկումներ կարող են իրականացվել կանխիկ հոսքերի կառավարման նպատակով, իսկ 3-12 շաբաթ մարման ժամկետայնությամբ թողարկումներ` հարկաբյուջետային և դրամավարկային քաղաքականությունների կոորդինացման շրջանակներում:

Ապրիլի 29-ը և հոկտեմբերի 29-ը, որոնց վրա կենտրոնացված են արժեկտրոնային պարտատոմսերի տոկոսավճարներն ու մարումները, հանդիսանում են աճուրդների պահուստային օրեր:

ՀՀ ֆինանսների նախարարությունը, բացառիկ դեպքերում, ելնելով փոխառության կարիքից և շուկայի միտումներից կարող է հայտարարել լրացուցիչ աճուրդի օրեր, չեղարկել աճուրդի օրերը:

Շրջանառության մեջ գտնվող պետական գանձապետական պարտատոմսերի կոնսոլիդացիայի, դրամային պարտատոմսերի վերաֆինանսավորման ռիսկի կառավարման նպատակով 2024 թվականին կիրականացվեն փոխանակման աճուրդներ: Ներքին պետական պարտքի գործիքակազմի ընդլայնման շրջանակներում կիրականացվի գնաճին կցված պարտատոմսերի պիլոտային թողարկում:

2024 թվականի ընթացքում, ըստ անհրաժեշտության, կիրականացվեն նաև պետական գանձապետական պարտատոմսերի հետգնումներ: 2024 թվականի ընթացքում պարտատոմսերի հետգնումների 70-80%-ը կիրականացվեն մարման գրաֆիկի հարթեցման, իսկ 20-30%-ը՝ պարտատոմսերի իրացվելիությունը խթանելու նպատակով: Որպես կանոն, պետական գանձապետական պարտատոմսերի հետգնումները կիրականացվեն միջնաժամկետ և երկարաժամկետ պարտատոմսերի տեղաբաշխումների օրերին։ ՀՀ ֆինանսների նախարարությունը յուրաքանչյուր թողարկման պարտատոմսերի տեղաբաշխման ժամանակահատվածում այդ պարտատոմսերի հետգնում չի իրականացնի:

ՀՀ ֆինանսների նախարարության [www.minfin.am](http://www.minfin.am) պաշտոնական կայքում եռամսյակային կտրվածքով, յուրաքանչյուր եռամսյակից 10 օր առաջ, կհրապարակվի ուղենշային համարվող պարտատոմսերի ցանկը:

Յուրաքանչյուր ամսվա նախավերջին հինգշաբթի օրը կկազմակերպվի հանդիպում գործակալների հետ: Յուրաքանչյուր եռամսյակի երրորդ ամսվա երկրորդ հինգշաբթի օրը կկազմակերպվի հանդիպում պետական պարտատոմսերի շուկայի այլ ինստիտուցիոնալ մասնակիցների հետ: